เงินบาทแข็งค่าต่อเนื่อง
ธนาคารซีไอเอ็มบีไทย รายงาน เงินบาทเปิด 29.82/84 แข็งค่าต่อเนื่องตามภูมิภาค หลังดอลลาร์ยังอ่อน
14 ต.ค. 2553

ธนาคารซีไอเอ็มบีไทย รายงาน เงินบาทเปิด 29.82/84 แข็งค่าต่อเนื่องตามภูมิภาค หลังดอลลาร์ยังอ่อน
นักบริหารเงินธนาคารซีไอเอ็มบีไทย เปิดเผยว่า เช้านี้เงินบาทเปิดตลาดที่ระดับ 29.82/84 บาท/ดอลลาร์ ยังคงแข็งค่าตามปัจจัยดอลลาร์อ่อนค่าต่อเนื่อง และเป็นไปตามทิศทางเดียวกับภูมิภาค
"เมื่อวานตอนเย็นบาทกลับไปอ่อน แต่มาเช้านี้กลับแข็งค่าขึ้นมาอีก เกิดจากภาพรวมดอลลาร์มากกว่า เพราะดอลลาร์ยังอ่อนค่าลง ซึ่ง รมว.คลังของไทยก็ออกมาบอกว่าดอลลาร์อ่อนค่าลง เพราะฉะนั้นก็เป็นภาวะของดอลลาร์ที่เป็นแบบนี้ด้วย ทำให้สกุลเงินในภูมิภาคแข็งค่าตามๆกัน"  
สำหรับค่าเงินสกุลสำคัญอื่นๆ ค่าเงินเยนเช้านี้อยู่ที่ระดับ 81.40/53 เยน/ดอลลาร์ ขณะที่ค่าเงินยูโรเคลื่อนไหวอยู่ที่ระดับ 1.4062/4065 ดอลลาร์/ยูโร
นักบริหารเงิน กล่าวว่า ต้องรอดูว่าทางการจะออกมาพูดอะไรหรือเปล่า และจะมีผลต่อการเคลื่อนไหวของเงินบาทมากน้อยแค่ไหน แต่มองแนวรับที่ 29.80 บาท/ดอลลาร์น่าจะยังเอาอยู่ ขณะที่แนวต้านมองไว้ที่ 29.95 บาท/ดอลลาร์ ส่วนปัจจัยต่างประเทศก็ยังมีส่วน ถ้าเมื่อไหร่ก็ตามที่ดอลลาร์กลับข้าง แต่ในระยะสั้นๆ ทุกคนก็ยังมองว่าดอลลาร์ไม่ค่อยดีอยู่
"แนวรับ 29.80 บาท/ดอลลาร์ น่าจะเอาอยู่ ต้องจับตามทางการว่าจะพูดอะไรหรือเปล่า"
ทั้งนี้ วันนี้มีรายงานตัวเลขเศรษฐกิจประจำสัปดาห์ของสหรัฐฯ ดังนี้ กระทรวงพาณิชย์สหรัฐเปิดเผยข้อมูลการค้าระหว่างประเทศเดือนส.ค., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, กระทรวงแรงงานสหรัฐเปิดเผยดัชนีราคาผู้ผลิต (PPI) เดือนก.ย. และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์